Broj: 711-I-1353-Pp-341-22/23-04-24

Zagreb, 14. lipnja 2023.

**ZORAN VRABELJ**

**Općinski načelnik Općine Koprivnički Ivanec**

**Predmet: ZORAN VRABELJ, Općinski načelnik Općine Koprivnički Ivanec**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 14. lipnja 2023. godine odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 20. srpnja 2022. godine otvorilo predmet protiv Zorana Vrabelja, općinskog načelnika Općine Koprivnički Ivanec povodom neanonimne prijave u kojoj je u bitnom navedeno da je obveznik na službenim stranicama Općine Koprivnički Ivanec objavio sadržaj koji je neprimjeren za službenu stranicu Općine.Također je navedeno da se radi o zlouporabi položaja jer se općinska stranica koristi za sukob na osobnoj razini i da portal ePodravina ima ugovor s Općinom Koprivnički Ivanec u kojem je točno navedeno koliko članaka godišnje općina može objaviti i da je za svaku objavu potrebno dopuštenje općinskog načelnika. Također je navedeno da je namjera općinskog načelnika bila da okleveće drugoga i da mu našteti nizom netočnih informacija. Zaključno je navedeno da je općinski načelnik Zoran Vrabelj koristio službenu stranicu Općine kako bi odgovorio na natpise na Facebook profilu u kojima su prozvani Općina Koprivnički Ivanec i njezini djelatnici.

Uvidom u Registar obveznika koji vodi i ustrojava Povjerenstvo utvrđeno je da Zoran Vrabelj obnaša dužnost općinskog načelnika Općine Koprivnički Ivanec od 04. lipnja 2021. godine.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenog Zakona, stoga se Zoran Vrabelj povodom obnašanja dužnosti općinskog načelnika Općine Koprivnički Ivanec dužan pridržavati odredbi ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 7. točka c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Općina Koprivnički Ivanec je na traženje Povjerenstva dostavila očitovanje u pogledu navoda iz prijave, kao i Ugovor o poslovnoj suradnji s web portalom ePodravna.hr, slijedom čega je utvrđeno da nisu ispunjene pretpoostavke za pokretanje postupka vezano za moguću povredu odredbe članka 7.točke c), ali niti jedne druge odredbe ZSSI-a, od strane obveznika Zorana Vrabelja.

Naime, iz očitovanja Općine Koprivnički Ivanec i u privitku dostavljenog, naprijed citiranog ugovora, proizlazi da Općina Koprivnički Ivanec ima sklopljeni Ugovor s portalom ePodravina te da Općina Koprivnički Ivanec novosti objavljuje isključivo na svojim službenim Internet stranicama i ne inicira objavljivanje članaka ni na jednom portalu pa tako ni na portalu ePodravina, već je objava članaka isključiva odgovornost portala ePodravina.

Nadalje, iz dostavljenog ugovora razvidno je da je njegov predmet poslovni odnos manje vrijednosti, točnije usluga oglašavanja na web portalu ePodravina.hr koja se sastoji od objave kompleta čestitki za blagdane i praznike za period 2022. godine, praćenje objava s web stranice Općine i praćenje aktivnosti povodom Dana općine.

Ujedno, iz javno objavljenog članka na portalu ePodravina.hr, proizlazi da je navedeni portal preuzeo objavljeni sadržaj upravo sa stranica Općine Koprivnički Ivanec, što je u skladu sa obvezama koje navedeni portal ima prema sklopljenom ugovoru, a odnose se na praćenje objava s web stranica Općine.

Međutim, unatoč činjenici da je navedeni ugovor ispred Općine Koprivnički Ivanec s portalom ePodravina.hr, potpisao Zoran Vrabelj kao općinski načelnik, iz dostavljene dokumentacije ne proizlazi da bi obveznik na bilo koji način bio osobno ili interesno povezan s navedenim portalom pa slijedom navedenog ne postoje ni okolnosti koje bi upućivale na povredu neke od odredaba ZSSI-a.

Također, a u odnosu na navode prijave da je obveznik Zoran Vrabelj koristio službene stranice Općine za sukobe na osobnoj razini, Povjerenstvo je iz dostavljenog očitovanja Općine Koprivnički Ivanec, ali i javno objavljenog članka te objave na stranicama Općine, utvrdilo da je Općina Koprivnički Ivanec doista na svojim stranicama objavila odgovor općinskog načelnika na određene natpise na društvenim mrežama, ali se navedena objava odnosila na funkcioniranje Općine i rad djelatnika Općine te obrazlaganje načina rada Općine i općinskog načelnika. Dakle, imajući u vidu kako je u interesu građana da se informiraju o radu i događanjima na području jedinica lokalne samouprave, Povjerenstvo ocjenjuje da se prije svega radi o aktivnostima od javnog interesa. Pritom se napominje da u svojim javnim istupima i eventualnim obraćanjima na osobnoj razini, obveznici moraju voditi računa da je člankom 6. stavkom 1. ZSSI-a propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, dok je stavkom 2. navedenog članka propisano da su obveznici osobno odgovorni za svoje djelovanje u obnašanju javnih dužnosti na koje su imneovani odnosno izabrani prema tijelu ili građanima koji su ih imenovali ili izabrali.

Slijedom svega navedenog, a obzirom na činjenicu da Povjerenstvo nije utvrdilo osobnu ili interesnu povezanost sa citiranom portalom, da se radi o ispunavanju obveza iz ugovornog odnosa od strane portala te da se radi o objavi na stranicama Općine u javnom interesu, Povjerenstvo je odlučilo da nisu ispunjene pretpostavke za pokretnje postupka protiv obvenika Zorana Vrabelja.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Zoran Vrabelj, osobnom dostavom
2. Objava na internetskoj stranici Povjerenstva
3. Pismohrana